Sensació de risc

Un espectacle absolutament únic, insòlit. Manolo Alcántara, creador, investigador, artista, equilibrista, acròbata, contorsionista, és una personalitat inusual, sense igual, dins del camp del circ i en concret del funambulisme. De formació autodidacta, estudia, practica, investiga i inventa noves formes escèniques i a l´hora noves tècniques per fer-ho possible. Conjuntament amb el constructor i escenògraf Xavier Erra, un altre boig meravellós a la recerca de fer possible el impossible, han creat aquest espectacle, Rudo, on juguen i transmeten, el públic és molt a prop, la sensació de risc, de precarietat, d´esforç, de voluntat per aconseguir el que sembla impossible. El públic escolta la respiració, els esbufecs de l´artista, olora la seva suor.

Ens rep un escenari circular en forma de circ rústic, que el mateix actor va ampliant ajuntant enginyosament fustes per donar forma a una nova fila de cadires. L´artista es mostra transformat en un esforçat artesà, encarcarat, malhumorat i de formes brusques, que actua i mou constantment l´espai escènic acompanyat i amb rivalitat permanent amb dos aprenentes que toquen el violí i el violoncel i li donen cobertura artística creant ambients sonors i melodies. Un bon nombre de capses de fusta grans, algunes amb metalls a l´interior, d´uns 25 o 30 kilos cadascuna omplen la pista central. El protagonista les mou de forma aparentment capritxosa, però en realitat de forma molt estudiada. Perfectament lligat en l´acció ofereix malabarismes amb una barra de ferro que sembla passar a un pam dels espectadors, contorsionismes, funambulisme sobre la barra aguantada miraculosament sobre capses en estat de fràgil equilibri e imatges d´una gran poesia com el “duet funambulistic” amb una marioneta o aquest fantàstic i sorprenent final que no comentarem.

Laia Rius (violí) i Maria Bou (violoncel), són les dues aprenentes-músics que acompanyen a Alcantara, fent-li contrapunt escènic i sonor. Ambdúes procedeixen del món de la música clàssica i han hagut d´adaptarse i esforçar-se per treure sons radicals i enèrgics combinats amb moments melòdics, sota la composició i direcció musical de Clara Peya. La marioneta, una joia de construcció i manipulació és del mestre titellaire Nartxi (Txó Titelles).

